Veldbrand: Boer uit koma ná 63 dae | Netwerk24
Veldbrand: Boer uit koma ná 63 dae
Deur Alet van der Walt 08 November 2018 15:30
Bender is verheug dat haar pa uit die geïnduseerde koma is nadat hy op 6 September kritiek in ’n veldbrand buite Kroonstad beseer is.
Myburgh het derde- en vierdegraadse brandwonde oor 38% van sy liggaam opgedoen en die dokters in die Milpark-hospitaal in Johannesburg was nie seker of hy sou oorleef nie.
Myburgh kon die week vir die eerste keer weer met sy geliefdes praat.
“My pa sê hy voel soos Lasarus. Hy sê hy kan onthou wat in die ongeluk gebeur het, maar sê hy wil dit nie onthou nie.”
Myburgh moes ’n reeks operasies ondergaan om vel op sy kop, bene, arms en hande oor te plant. Al die oorplantings was tot dusver suksesvol.
Sy gesig het ten volle herstel, sê sy.
Marinda Bender saam met haar pa, Mof Myburgh, wat op 6 September vanjaar kritiek in ’n veldbrand buite Kroonstad beseer is.Foto: Facebook
Die laaste oorplantings aan sy hande is Dinsdag gedoen en al die wonde is nou met vel bedek.
“Net die tyd sal leer hoeveel gebruik my pa van sy hande sal hê,” sê Bender.
As alles reg verloop, behoort hy nie nog veloorplantings nodig te hê nie, sê sy.
Myburgh se hande het baie diep en ernstige brandwonde opgedoen.
Hy is steeds in die waakeenheid in die hospitaal se brandeenheid.
“My pa is haastig om huis toe te gaan, maar niemand weet hoe lank hy nog sal moet bly nie,” sê sy.
Hy het reeds met fisioterapie begin en moet so gou moontlik weer begin loop.
Myburgh wou graag aan sy vriende ’n videoboodskap stuur, maar Bender sê die hospitaal laat dit nie toe nie.
Sy sê op Facebook sy boodskap aan almal is: “Goeiemôre, Suid-Afrika. Julle moet die blink kant bo hou.”
Myburgh is ’n oud-onderwyser, ’n deeltydse boer en ’n agent vir Noord-Kaap Lewende Hawe.
Meer oor: Veldbrand | Koma
Boer in koma onbewus van sy verjaarsdag
Boer wat brand nog in koma